50 aanrandingsake geskrap oor polisie se ‘onbekwaamheid’Argieffoto (Foto: Josh Hild/Pexels) Die Wes-Kaapse eenheid wat kriminele sake bekyk het tydens die periode 1 Oktober 2020 – 31 Desember 2020 altesaam 139 sake gemonitor wat van die hofrol geskrap of teruggetrek is weens onbekwaamheid van die polisie. Altesaam 50 van dié sake hou verband met geslagsgebaseerde geweld in die provinsie. Die redes wat hoofsaaklik aangevoer is waarom die 50 sake van die hofrol geskrap of teruggetrek is, was weens die dossier wat nie by die hof was nie (30) en die ondersoek wat nie afgehandel is nie (20). Albert Fritz, minister van gemeenskapsveiligheid, het gesê die eenheid het ten doel om die departement se mandaat van oorsig oor die SAPD te vervul, soos voorgeskryf deur artikel 206(3) van die Grondwet. Hulle besoek howe in die provinsie en monitor polisiegedrag en doeltreffendheid. Die eenheid berig ook oor sake wat van die hofrol verwyder word weens onbekwaamheid deur die polisie om seker te maak dat dié sake weer op die hofrol geplaas word en die nodige dissiplinêre stappe gedoen kan word. “Ek loof die beamptes van die eenheid vir hul pogings om oorsig oor die SAPD te verskaf. Tydens die periode onder hersiening was dit moeilik vir die eenheid om toegang te bekom tot howe weens die Covid-19-pandemie, maar hulle het steeds met hul noodsaaklike werk voortgegaan. Hulle het op prioriteitspolisiestasies, ernstige algemene misdade en geslagsgebaseerde geweld gefokus.” Getal onbekwaamhede wat by SAPD-stasies geregistreer is in die 10 prioriteitsgebiede: “Sake van geslagsgebaseerde geweld wat onder die eenheid se aandag gebring is, maar nie binne die 10 prioriteitsgebiede val nie, word ook gemonitor,” het Fritz bygevoeg. Onbekwaamhede is onder andere ook in die volgende SAPD-wyke aangemeld: Parow, Samora Machel, Stellenbosch, Lingelethu-Wes, Brackenfell, Ocean View, Riebeeck-Wes, Klapmuts en Kleinvlei. Daar was ook onbekwaamhede in gevalle wat verband hou met die oortreding van beskermingsbevele, statutêre verkragting en seksuele aanranding. “Dit is uiters kommerwekkend dat die meeste van die onbekwaamhede, wat met verkragtingsake verband hou, in Khayelitsha aangemeld is. Van die verkragtingsake wat gemonitor is, is sake van die hofrol geskrap of teruggetrek omdat die ondersoek nie afgehandel is nie (1) en die dossiere nie by die hof was nie (6).” Die eenheid het ook op ŉ kleiner skaal altesaam 53 dossiere by 10 prioriteitstasies tussen 15 Februarie 2021 en 19 Februarie 2021 gemonitor. Uit dié sake is die volgende neigings aangemeld: “Dit is nie genoeg vir my departement om oorsigtelik op te tree en onbekwaamhede van die SAPD uit te lig nie,” het Fritz bygevoeg. “Ons moet hierdie onbekwaamhede met die verantwoordelike partye bespreek en seker maak dit word aangespreek.” Sy departement het die provinsiale polisiekommissaris skriftelik versoek om kommentaar te lewer oor die sake wat van die hofrol verwyder is. “Die verslag is ingedien vir kommentaar van die provinsiale kommissaris, aan die provinsiale staande komitee oor gemeenskapsveiligheid, teen 30 April 2021. Ek sien uit na die departement se volgende verslag aan die begin van April om die departement verder te lei in sy oorsigtelike rol.” Enigiemand wat met die eenheid in verbinding wil tree kan ŉ e-pos stuur aan [email protected]